Efter en anmeldelse om indbrud i et sommerhus fandt politiet gerningsmanden i en stjålet bil.

Natten til tirsdag modtog Nordjyllands Politi en anmeldelse om indbrud i et sommerhus i Lønstrup. Tyven havde slået en rude ind, så han kunne række ind og nå et sæt bilnøgler. Da politiet møder op på stedet, er indbrudstyven dog forsvundet fra gerningsstedet. Derfor kørte patruljen et par runder i Lønstrup. Her stopper den en mand i en stjålet bil - ikke den samme bil, der passede til nøglerne stjålet i sommerhuset. Patruljen kunne efterfølgende konstatere, at der havde været flere tyverier fra personbiler i området. - I forbindelse med anholdelsen finder vi ud af, at der har været flere tyverier fra biler i området. Dem bliver han også sigtet for, fortæller politikommisær ved Nordjyllands Politi Kenneth Ginnerup. Den 39-årige mand bliver fremstillet i grundlovsforhør ved retten i Hjørring klokken 13.00.